
Text rozhodnutia
Súd: Krajský súd Bratislava Spisová značka: 7Co/563/2015 Identifikačné číslo súdneho spisu: 1213226362 Dátum vydania rozhodnutia: 18. 12. 2015 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2015:1213226362.2 Uznesenie Krajský súd v Bratislave v právnej veci navrhovateľa: K.. N. N., nar. XX. X. XXXX, trvale bytom K. N. D. XXX, št. občan SR, zastúpeného: DEDÁK & Partners, s.r.o., IČO: 35 906 464, so sídlom Mlynské Nivy 45, Bratislava, proti odporcovi: APEK s.r.o., IČO: 45 459 843, Plynárenská 2/A, Bratislava, zastúpeného: Malata, Pružinský, Hegedűš & Partners s.r.o., IČO: 47 239 921, so sídlom Prievozská 4/B, Bratislava, o zaplatenie 53.600 euro s príslušenstvom, na odvolanie odporcu proti rozsudku Okresného súdu Bratislava II zo dňa 28. mája 2015, č. k. 10C/285/2013-222, jednohlasne (pomerom hlasov 3:0) takto r o z h o d o l : Späťvzatie návrhu na začatie konania sa pripúšťa. Rozsudok súdu prvého stupňa sa zrušuje a konanie o návrhu navrhovateľa sa zastavuje. Žiaden z účastníkov nemá právo na náhradu trov konania. o d ô v o d n e n i e : Okresný súd Bratislava II rozsudkom zo dňa 28. mája 2015, č. k. 10C/285/2013-222 uložil odporcovi titulom nesplneného záväzku zo zmluvy o pôžičke povinnosť zaplatiť navrhovateľovi sumu 53.600 euro s 8,5 % úrokom z omeškania ročne od 10. 8. 2013 až do zaplatenia a na účet právneho zástupcu zaplatiť náhradu trov konania v sume 3.216 euro a náhradu trov právneho zastúpenia v sume 3.414,03 euro, to všetko do troch dní od právoplatnosti rozsudku. Proti tomuto rozsudku podal v zákonnej lehote odvolanie odporca, ktorý dôvodiac neexistenciou zmluvy o pôžičke uzatvorenej medzi účastníkmi konania navrhol napadnutý rozsudok súdu prvého stupňa zmeniť tak, že súd návrh navrhovateľa v celom rozsahu zamietne. Navrhovateľ v písomnom vyjadrení k odvolaniu žiadal napadnutý rozsudok súdu prvého stupňa ako vecne správny potvrdiť a navrhovateľovi priznať náhradu trov odvolacieho konania. V priebehu odvolacieho konania navrhovateľ podaním doručeným súdu dňa 24. 11. 2015 zobral z dôvodu mimosúdneho urovnania sporu návrh na začatie konania v celom rozsahu späť, konanie žiadal zastaviť a o náhrade trov konania rozhodnúť tak, že žiaden z účastníkov nemá právo na náhradu trov konania. Odporca podaním doručeným súdu toho istého dňa (24. 11. 2015) vyjadril súhlas so späťvzatím návrhu na začatie konania z dôvodu uzatvorenej mimosúdnej dohody a navrhovateľom navrhovaným rozhodnutím o náhrade trov konania Podľa § 208 zák.č. 99/1963 Zb. v platnom znení (ďalej „O.s.p.“) ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Odvolací súd vec prejednal bez nariadenia odvolacieho pojednávania (§ 214 ods. 2 O.s.p.) a dospel k záveru, že zo strany navrhovateľa došlo k účinnému späťvzatiu návrhu na začatie konania. Vzhľadom k dispozičnému prejavu navrhovateľa, ktorý v priebehu odvolacieho konania vzal návrh na začatie konania v celom rozsahu späť, s čím odporca výslovne súhlasil, odvolací súd v súlade s § 208 O.s.p. pripustil späťvzatie návrhu na začatie konania, rozsudok súdu prvého stupňa v celom rozsahu zrušil a konanie zastavil. O náhrade trov konania rozhodol podľa § 224 ods. 1, 2 O.s.p. v spojení s 146 ods. 1 písm. c/ O.s.p., s poukazom na zhodný návrh účastníkov konania žiadajúcich, aby odvolací súd o trovách konania rozhodol podľa citovaného ustanovenia. Poučenie: Proti tomuto uzneseniu nie je odvolanie prípustné.

